b'\n_START_ARTICLE_\nCerkev sv. Bla\xc5\xbea, Dubrovnik\n_START_PARAGRAPH_\nCerkev sv. Bla\xc5\xbea (hrva\xc5\xa1ko crkva svetog Vlaha) stoji na Trgu Lu\xc5\xbea v Dubrovniku. To je baro\xc4\x8dna cerkev, ki je posve\xc4\x8dena dubrovni\xc5\xa1kemu zavetniku svetemu Bla\xc5\xbeu. Postavljena je bila v letih 1706 do 1714 na prostoru, kjer je bila prej stala romanska cerkev posve\xc4\x8dena istemu svetniku._NEWLINE_Starej\xc5\xa1a cerkev je bila v katastrofalnem potresu 1667 uni\xc4\x8dena. Na zahtevo dubrovni\xc5\xa1kih oblasti je sedanjo cerkev postavil bene\xc5\xa1ki gradbeni mojster Marino Groppelli. Pri gradnji se je zgledoval na cerkev svetega Mavricija, ki stoji v Benetkah. Sama zgradba je zami\xc5\xa1ljena kot centralno poslopje z ovalno kupolo v sredini in z bogato okra\xc5\xa1enim portalom, ter stopni\xc5\xa1\xc4\x8dem pred vhodom v cerkev. Notranjost cerkve je bogato baro\xc4\x8dno okra\xc5\xa1ena. Najbolj tipi\xc4\x8dni primerki baro\xc4\x8dnega itinirera so razko\xc5\xa1ni raznobarvni marmorni oltarji. Na glavnem oltarju stoji dragocen kip svetega Bla\xc5\xbea z maketo mesta v levi roki. Na maketi se lepo vidijo vidijo poslopja, ki so bila kasneje uni\xc4\x8dena. Kip je iz 15. stoletja, narejen je iz pozla\xc4\x8denega srebra, delo doma\xc4\x8dega mojstra Nikole Lazani\xc4\x8da. Po umetni\xc5\xa1ki vrednosti je to ena od najdragocenej\xc5\xa1ih skulptur v dolgi zgodovini mesta. Skulptura svetega Bla\xc5\xbea je edina od \xc5\xa1tevilnih zlatih ali |srebrnih skulptur cerkvenega posodja, ki je nepo\xc5\xa1kodovana pre\xc5\xbeivela po\xc5\xbear cerkve, zato so to dejstvo imeli za dokaz njene \xc4\x8dudodelnosti.'